TARYBOS SPRENDIMAS
2004 m. birželio 2 d.
dėl perviršinio deficito Nyderlanduose
(2005/136/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 104 straipsnio 6 dalį,
atsižvelgdama į Komisijos rekomendaciją,
atsižvelgdama į Nyderlandų pateiktas pastabas,
kadangi:
(1)
Pagal Sutarties 104 straipsnį valstybės narės turi vengti perviršinio valdžios sektoriaus biudžeto deficito.
(2)
Stabilumo ir augimo pakto tikslas - patikima valstybės finansinė būklė gerinant kainų stabilumo ir subalansuoto augimo, skatinančio darbo vietų kūrimą, sąlygas.
(3)
Pagal 104 straipsnį perviršinio deficito procedūra yra numatomas sprendimas dėl susidariusio perviršinio deficito; prie Sutarties pridedamas Protokolas dėl perviršinio deficito procedūros apibrėžia tolimesnes nuostatas, susijusias su perviršinio deficito procedūros įgyvendinimu. 1993 m. lapkričio 22 d. Tarybos reglamentas (EB) Nr. 3605/93 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (1) nustato išsamias taisykles bei sąvokas minėto protokolo nuostatoms taikyti.
(4)
Pagal Sutarties 104 straipsnio 5 dalį reikalaujama, kad, jeigu Komisija mano, kad valstybėje narėje yra susidaręs arba gali susidaryti perviršinis deficitas, ji pateiktų nuomonę Tarybai. 2004 m. gegužės 19 d. Komisija pateikė Tarybai savo nuomonę dėl Nyderlandų. Išnagrinėjusi visus atitinkamus veiksnius, į kuriuos atsižvelgta pagal 104 straipsnio 3 dalį parengtame jos pranešime, ir atsižvelgdama į pagal 104 straipsnio 4 dalį parengtą Ekonomikos ir finansų komiteto nuomonę, Komisija padarė išvadą savo 2004 m. gegužės 19 d. nuomonėje, kad Nyderlanduose yra susidaręs perviršinis deficitas.
(5)
Sutarties 104 straipsnio 6 dalyje nustatyta, kad atlikus bendrą įvertinimą Taryba turėtų apsvarstyti atitinkamos valstybės narės norimas pareikšti pastabas prieš priimdama sprendimą dėl to, ar susidarė perviršinis deficitas.
(6)
Atlikus bendrą įvertinimą daroma išvada, kad 2003 m. Nyderlanduose valdžios sektoriaus biudžeto deficitas pasiekė 3,2 % BVP ir kad buvo viršytas Sutartyje numatytas 3 % BVP dydis, nepaisant esminių taupymo priemonių, kurių ėmėsi valdžios institucijos. Komisijos nuomone, 3 % BVP ribos pažeidimą visų pirma įtakojo susilpnėjusi ekonominė veikla. Tačiau, 3 % BVP dydį viršijęs valdžios sektoriaus biudžeto deficitas neatsirado dėl kokio nors neįprasto reiškinio ne Nyderlandų Vyriausybės valioje, jis taip pat nebuvo smarkaus ekonominio nuosmukio, kuris pagal Stabilumo ir augimo pakto nuostatas apibrėžiamas kaip realaus BVP sumažėjimas mažiausiai 2 %, padarinys. Net atsižvelgus į papildomas priemones, kurias valdžios institucijos priėmė 2004 m. balandžio 16 d. ir kurios nebuvo įtrauktos į Komisijos 2004 m. pavasario prognozes, esama pavojaus, kad 2004 m. valdžios sektoriaus biudžeto deficitas taip pat galėtų viršyti 3 % BVP. Tai leidžia manyti, kad pažeidimas viršijant 3 % BVP Sutartyje numatytą dydį negalėtų būti laikinas. Galiausiai, skolos santykis, kuris pagal Komisijos pavasario prognozes 2004 m. turėtų pasiekti 56,3 % BVP, išliks mažesnis negu 60 % BVP Sutartyje numatyto dydžio,
PRIĖMĖ ŠĮ SPRENDIMĄ:
1 straipsnis
Pagal bendrą įvertinimą akivaizdu, kad Nyderlanduose yra viršijamas biudžeto deficitas.
2 straipsnis
Šis sprendimas skirtas Nyderlandų Karalystei.
Priimta Liuksemburge, 2004 m. birželio 2 d.